**ΔΙΑΜΑΡΤΥΡΙΑ ΕΚΠΑΙΔΕΥΤΙΚΟΥ– ΔΗΛΩΣΗ ΜΕ ΕΠΙΦΥΛΑΞΗ ΚΑΤΑ ΤΗΣ ΥΠΟΧΡΕΩΤΙΚΟΤΗΤΑΣ ΤΩΝ ΔΙΑΓΝΩΣΤΙΚΩΝ ΚΑΤΑ COVID-19 TEST ΣΤΙΣ ΣΧΟΛΙΚΕΣ ΜΟΝΑΔΕΣ**

Του /της ……..( αναγράφετε τα στοιχεία σας)

Προς την Υπουργό Παιδείας και Θρησκευμάτων δια του/της Διευθυντή/ριας του …………….. ( αναγράφετε τη σχολική μονάδα)

////////////////////////////////////

Έλαβα γνώση της αριθμ. Δ1α/Γ.Π.οικ.55254 Κοινής Υπουργικής Απόφασης (στο εξής ΚΥΑ) που δημοσιεύθηκε αιφνιδιαστικά, μόλις την 10-9-2021, δηλαδή λιγότερο από 72 ώρες προ της εφαρμογής της. Σύμφωνα με αυτήεπιβάλλεται ειδικά και μόνον για τους ανεμβολίαστους καθηγητές ο δαπάναις τους εργαστηριακός διαγνωστικός έλεγχος (rapid ή PCR test) ο οποίος θα πρέπει να διενεργείται δύο φορές ανά σχολική εβδομάδα, πριν από την Τρίτη και την Παρασκευή αντίστοιχα, ακολουθώντας μια ιδιαίτερα επιβαρυντική διαδικασία από άποψη χρημάτων, κόπου, χρόνου και γραφειοκρατίας ενώ για αυτούς που για κάποιο λόγο δε θα θελήσουν ή δε θα τα καταφέρουν να υποβληθούν σε αυτή επιβάλλεται η απαγόρευση εισόδου στη σχολική μονάδα, με ό,τι αυτό συνεπάγεται.

Πρόκειται για μια νομοθετική ρύθμιση παράνομη και εξοντωτική για τους παρακάτω λόγους:

1. Η διαγνωστική δοκιμασία είναι διαγνωστική ιατρική πράξη η οποία σύμφωνα με τον Κώδικα Ιατρικής Δεοντολογίας (Ν.3418/2005). άρθρο 12 και τις αρχές της αυτοδιάθεσης, αυτοκαθορισμού και αυτονομίας του ατόμου δεν μπορεί ποτέ να είναι υποχρεωτική. Το αυτό προβλέπει και η Ευρωπαϊκή Σύμβαση για τα Ανθρώπινα Δικαιώματα και τη Βιοϊατρική (Σύμβαση Οβιέδο του 1997) στην οποία έχει συμβληθεί χώρα μας και η οποία έχει υπερνομοθετική ισχύ και συμπληρωματικά το άρθρο 47 του Ν. 2071/ 1992 για τους νοσοκομειακούς ασθενείς. Και μπορεί με τα άρθρα 1,2, 46 και 96 του ν. 4790/2021,τα οποία η ΚΥΑ επικαλείται, να προβλέπεται υποχρεωτικότητα του αυτοδιαγνωστικού ελέγχου πλην όμως, δεδομένης της ανωτέρω υπερνομοθετικής ισχύος Διεθνούς Συμβάσεως και του σε συμμόρφωση αυτής Κώδικα Ιατρικής Δεοντολογίας, θα πρέπει να θεωρηθεί η υποχρεωτικότητα αυτή παράνομη και αντισυνταγματική.
2. Σε κάθε περίπτωση προτού κανείς καταστεί υποκείμενο ιατρικής πράξης ακόμη και διαγνωστικής θα πρέπει να ενημερωθεί επαρκώς ως προς τη φύση, το σκοπό και την επικινδυνότητα της ιατρικής πράξης. Το περιεχόμενο της ενημέρωσης αυτής πρέπει να είναι πλήρες και κατανοητό σύμφωνα με την παγίως επικρατούσα στην επιστήμη και τη νομολογία των κρατών της Ευρωπαϊκής Ένωσης άποψη περί πλήρους διαφώτισης. Εν προκειμένω η υπουργική απόφαση κάνει μία απλή μνεία στην από 8.9.2021 γνώμη της Εθνικής Επιτροπής Προστασίας Δημόσιας Υγείας του Υπουργείου Υγείας χωρίς να γίνεται καμία αναφορά στο περιεχόμενό της και χωρίς αυτή, έως τώρα, να είναι διαθέσιμη στους πολίτες για ανάγνωση ώστε να γνωρίζουν εάν τα εν λόγω τεστ είναι αποτελεσματικά και σε τι ποσοστό και εάν εγκυμονούν κινδύνους από τη διαρκή χρήση τους από τους εκπαιδευτικούς για να μπορούν να σταθμίσουν τα οφέλη και τον κίνδυνο προτού υποβληθούν σε αυτά. Τούτο τη στιγμή που η Ιατρική Ακαδημία της Γαλλίας εξέδωσε προειδοποίηση ότι τα ρινοφαρυγγικά τεστ «δεν είναι ακίνδυνα» ενώ τα «Κέντρα Ελέγχου των Νόσων» (CDC) των ΗΠΑ ανακοίνωσαν ότι αποσύρουν από τις 31 Δεκεμβρίου 2021 τη σύστασή τους στην «Υπηρεσία Τροφίμων και Φαρμάκων» (FDA) των ΗΠΑ για την παροχή «άδειας για χρήση έκτακτης ανάγκης» (EUA) των PCR Test. Έχει άραγε λάβει η Εθνική Επιτροπή Προστασίας Δημόσιας Υγείας υπόψη της αυτά τα νέα επιστημονικά δεδομένα; Η από 8.9.2021 γνώμη της Εθνικής Επιτροπής έως σήμερα παραμένει «κρυφή».Παρεμπιπτόντως και δια της παρούσας παρακαλώ να μου χορηγήσετε αντίγραφό της.
3. Για την ολοκλήρωση του ελέγχου απαιτείται η υποβολή και γνωστοποίηση σημαντικών και πολλών προσωπικών δεδομένων μου που σχετίζονται με την κοινωνική μου ασφάλιση, την φορολογική και αστυνομική μου ταυτοποίηση από την συνδυαστική χρήση των οποίων εκτίθενται ή και αποκαλύπτονται περαιτέρω σοβαρά προσωπικά μου δεδομένα χωρίς η διακινδύνευση αυτή να είναι αναλογική ή απαραίτητη.
4. Η ανωτέρω δαπάναις μου επιβληθείσα υποχρέωση για δύο εργαστηριακούς ελέγχους ανά σχολική εβδομάδα συνιστά μια σημαντικότατη οικονομική επιβάρυνση για εμένα που μάλιστα μου επιβάλλεται καταχρηστικά και σε βάρος της αρχής της ισότητας καθώς οι εμβολιασμένοι συνάδελφοί μου δεν διαφοροποιούνται σε σχέση με εμένα όσον αφορά τη δυνατότητα νόσησης και μετάδοσης. Ισοδυναμεί δε με παράνομη και καταχρηστική περικοπή μισθού που μου επιβάλλεται απλά και μόνον -καθ' ομολογία του ιδίου του Πρωθυπουργού- ως " *μια πρόσθετη σημαντική  ταλαιπωρία"* επειδή δεν επέλεξα να εμβολιαστώ κατά του covid-19.

ΓΙΑ ΟΛΑ ΤΑ ΠΑΡΑΠΑΝΩ ΔΙΑΜΑΡΤΥΡΟΜΑΙ ΕΝΤΟΝΟΤΑΤΑ.

ΣΑΣ ΔΗΛΩΝΩ ΟΤΙ ΘΕΩΡΩ ΤΟ ΕΠΙΒΑΛΛΟΜΕΝΟ ΜΕΤΡΟ ΠΑΡΑΝΟΜΟ ΚΑΙ ΑΝΤΙΣΥΝΤΑΓΜΑΤΙΚΟ,

ΟΤΙ ΠΡΟΣΒΑΛΛΕΙ ΤΗΝ ΠΡΟΣΩΠΙΚΟΤΗΤΑ ΜΟΥ ΚΑΙ ΤΗΝ ΟΙΚΟΝΟΜΙΚΗ ΜΟΥ ΚΑΤΑΣΤΑΣΗ ΑΝΕΠΑΝΟΡΘΩΤΑ ΚΑΙ ΟΤΙ ΣΥΜΜΕΤΕΧΩ ΣΕ ΑΥΤΟ ΧΩΡΙΣ ΤΗ ΘΕΛΗΣΗ ΜΟΥ ΥΠΟ ΤΗΝ ΕΚΒΙΑΣΤΙΚΗ, ΑΝΤΙΔΗΜΟΚΡΑΤΙΚΗ ΚΑΙ ΚΑΤΑΧΡΗΣΤΙΚΗ ΑΠΕΙΛΗ ΠΟΥ ΤΙΘΕΤΑΙ ΣΕ ΒΑΡΟΣ ΜΟΥ ΠΕΡΙ ΑΠΑΓΟΡΕΥΣΗΣ ΕΙΣΟΔΟΥ ΜΟΥ ΣΤΗ ΣΧΟΛΙΚΗ ΜΟΝΑΔΑ

Σας ΔΗΛΩΝΩ ότι επιφυλάσσομαι για την άσκηση παντός νομίμου δικαιώματός μου που απορρέει από την αυτονόητη ζημία που υφίσταμαι λόγω ηθικής βλάβης από την προσβολή της προσωπικότητας μου, λόγω της υπέρογκης οικονομικής μου επιβάρυνσης, από ενδεχόμενης βλάβης της υγείας λόγω της συνεχούς υποβολής μου σε διαγνωστικό έλεγχο και κάθε άλλης παρούσας ή μελλοντικής ζημίας που θέλω υποστεί από την ως άνω παράνομη και καταχρηστική πράξη της Διοικήσεως και των τυχόν Οργάνων της που συνεργάζονται σε αυτή.

 Τόπος Ημερομηνία

 Ο/Η εξωδίκως δηλών/δηλούσα